CELEX: 32021D0617(03)
Language: el
Date: 2021-05-12 00:00:00
Title: Αποφαση τησ Επιτροπησ της 12ης Μαΐου 2021 για τη σύσταση του Ευρωπαϊκού Συμβουλίου Έρευνας του προγράμματος-πλαισίου έρευνας και καινοτομίας «Ορίζων Ευρώπη», και για την κατάργηση της απόφασης C(2013)8915 2021/C 234 I/03

17.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 234/5
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 12ης Μαΐου 2021
         για τη σύσταση του Ευρωπαϊκού Συμβουλίου Έρευνας του προγράμματος-πλαισίου έρευνας και καινοτομίας «Ορίζων Ευρώπη», και για την κατάργηση της απόφασης C(2013)8915
         (2021/C 234 I/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση 2021/764/ΕΕ του Συμβουλίου για τη θέσπιση του ειδικού προγράμματος υλοποίησης του προγράμματος-πλαισίου έρευνας και καινοτομίας «Ορίζων Ευρώπη» (2021-2027), και ιδίως το άρθρο 8 παράγραφοι 1 και 2,
         Εκτιμώντας τα ακόλουθα:
         
                     (1)
                  
                  
                     Προκειμένου να διασφαλιστεί η συνέχεια με τις δράσεις και τις δραστηριότητες που διεξάγονται δυνάμει της απόφασης 2013/743/ΕΕ του Συμβουλίου (1), το Ευρωπαϊκό Συμβούλιο Έρευνας («ΕΣΕ») που συστάθηκε με την παρούσα απόφαση για την υλοποίηση δράσεων στο πλαίσιο του πυλώνα I « Επιστήμη αριστείας» του προγράμματος «Ορίζων Ευρώπη» θα πρέπει να αντικαταστήσει το ΕΣΕ που συστάθηκε με την απόφαση της Επιτροπής, της 12 Δεκεμβρίου 2013, για την ίδρυση του Ευρωπαϊκού Συμβουλίου Έρευνας (2).
                  
               
                     (2)
                  
                  
                     Το άρθρο 8 παράγραφος 2 της απόφασης 2021/764/ΕΕ προβλέπει ότι το ΕΣΕ απαρτίζεται από ένα ανεξάρτητο επιστημονικό συμβούλιο που προβλέπεται στο άρθρο 9 της εν λόγω απόφασης και από την ειδική εκτελεστική δομή που προβλέπεται στο άρθρο 10 της εν λόγω απόφασης. Η ειδική εκτελεστική δομή συστάθηκε ως εκτελεστικός οργανισμός με την εκτελεστική απόφαση C(2021) 953 της Επιτροπής, της 12ης Φεβρουαρίου 2021, σύμφωνα με το άρθρο 3 παράγραφος 3 του κανονισμού (ΕΚ) αριθ. 58/2003 του Συμβουλίου (3).
                  
               
                     (3)
                  
                  
                     Σύμφωνα με το άρθρο 9 της απόφασης (ΕΕ) 2021/764, το επιστημονικό συμβούλιο απαρτίζεται από ανεξάρτητους επιστήμονες, μηχανικούς και ακαδημαϊκούς υψίστου κύρους και κατάλληλης εμπειρογνωμοσύνης, τόσο γυναικών όσο και ανδρών σε διαφορετικές ηλικιακές ομάδες, εξασφαλίζοντας ποικιλία ερευνητικών πεδίων και ποικιλία γεωγραφικής προέλευσης και ενεργώντας υπό την προσωπική τους ιδιότητα, ανεξάρτητα από ξένα συμφέροντα. Τα μέλη του επιστημονικού συμβουλίου διορίζονται από την Επιτροπή με ανεξάρτητη και διαφανή διαδικασία επιλογής που συμφωνείται από κοινού με το επιστημονικό συμβούλιο και η οποία περιλαμβάνει ανοικτή διαβούλευση με την επιστημονική κοινότητα και έκθεση προς το Ευρωπαϊκό Κοινοβούλιο και το Συμβούλιο.
                  
               
                     (4)
                  
                  
                     Για να εξασφαλιστεί η επιτυχής μετάβαση στο πρόγραμμα «Ορίζων Ευρώπη», το επιστημονικό συμβούλιο του ΕΣΕ που συστάθηκε με την απόφαση C(2013) 8915 παρατάθηκε με την απόφαση C(2020) 9154 της Επιτροπής, της 16ης Δεκεμβρίου 2020, έως την ημερομηνία έναρξης ισχύος της απόφασης 2021/764/ΕΕ.
                  
               
                     (5)
                  
                  
                     Προκειμένου να εξασφαλιστεί η έγκαιρη υλοποίηση του προγράμματος «Ορίζων Ευρώπη», το επιστημονικό συμβούλιο του ΕΣΕ που συστάθηκε με την απόφαση C(2013) 8915 έχει ήδη εκπονήσει προκαταρκτικές θέσεις, εν αναμονή των μέτρων που θα θεσπιστούν σύμφωνα με το άρθρο 9 της απόφασης 2021/764/ΕΕ. Οι εν λόγω προκαταρκτικές θέσεις πρέπει να εγκρίνονται ή να απορρίπτονται από το επιστημονικό συμβούλιο που θεσπίζεται με την παρούσα απόφαση.
                  
               
                     (6)
                  
                  
                     Πρέπει να καθοριστούν αναγκαίες διατάξεις για τη λειτουργία του επιστημονικού συμβουλίου.
                  
               
                     (7)
                  
                  
                     Πρέπει να προβλεφθούν διατάξεις προκειμένου να διασφαλιστεί η συνεργασία μεταξύ του επιστημονικού συμβουλίου και της ειδικής εκτελεστικής δομής του ΕΣΕ.
                  
               
                     (8)
                  
                  
                     Το επιστημονικό συμβούλιο πρέπει να έχει πρόσβαση στα έγγραφα και στα δεδομένα που είναι αναγκαία για το έργο του σύμφωνα με τον κανονισμό (ΕΕ) αριθ. 2018/1725 του Ευρωπαϊκού Κοινοβουλίου και του Συμβουλίου (4).
                  
               
                     (9)
                  
                  
                     Η απόφαση 2021/764/ΕΕ προβλέπει την αποζημίωση των μελών του επιστημονικού συμβουλίου για τα καθήκοντα που εκτελούν. Για τον σκοπό αυτό, θα πρέπει να θεσπιστούν κανόνες.
                  
               
                     (10)
                  
                  
                     Η απόφαση C(2013)8915 θα πρέπει να καταργηθεί,
                  
               ΑΠΟΦΑΣΙΖΕΙ:
         
            Άρθρο 1
            Ίδρυση του Ευρωπαϊκού Συμβουλίου Έρευνας
            Με την παρούσα ιδρύεται το Ευρωπαϊκό Συμβούλιο Έρευνας («ΕΣΕ») για την περίοδο από την 12η Μαΐου 2021 έως την 31η Δεκεμβρίου 2027.
         
         
            Άρθρο 2
            Μέλη του επιστημονικού συμβουλίου
            
               1.   Το επιστημονικό συμβούλιο απαρτίζεται από τον πρόεδρο του ΕΣΕ («πρόεδρος του ΕΣΕ») και 21 άλλα μέλη. Τα 21 πρόσωπα που απαριθμούνται στο παράρτημα I διορίζονται ως τα άλλα μέλη του επιστημονικού συμβουλίου για τη θητεία που καθορίζεται στο εν λόγω παράρτημα.
            
            
               2.   Τα μέλη ασκούν τα καθήκοντά τους ανεξάρτητα από οποιαδήποτε εξωτερική επιρροή. Ενημερώνουν άμεσα την Επιτροπή σχετικά με οποιαδήποτε σύγκρουση συμφερόντων ενδέχεται να υπονομεύσει την αντικειμενικότητά τους.
            
            
               3.   Τα μέλη διορίζονται για θητεία έως τεσσάρων ετών, με δυνατότητα ανανέωσης μία φορά. Ένα μέλος μπορεί να διοριστεί για περίοδο μικρότερη της μέγιστης θητείας για λόγους σταδιακής εναλλαγής των μελών.
            
            
               4.   Σε δεόντως αιτιολογημένες περιπτώσεις και για να διατηρηθεί η ακεραιότητα ή/και η συνέχεια του επιστημονικού συμβουλίου , η Επιτροπή μπορεί να τερματίσει με δική της πρωτοβουλία τη θητεία ενός μέλους.
            
            
               5.   Εάν ένα μέλος παραιτηθεί ή αν λήξει η θητεία του από την Επιτροπή, διορίζεται νέο μέλος. Σε περίπτωση παραίτησης ή λήξης της θητείας του προέδρου του ΕΣΕ, η Επιτροπή μπορεί να διορίσει άλλο μέλος του επιστημονικού συμβουλίου ή πρώην πρόεδρο του ΕΣΕ ως προσωρινό πρόεδρο του ΕΣΕ, για περιορισμένο χρονικό διάστημα που απαιτείται για τον διορισμό νέου προέδρου του ΕΣΕ.
            
         
         
            Άρθρο 3
            
               Λειτουργία
               του επιστημονικού συμβουλίου
            
            
               1.   Το επιστημονικό συμβούλιο θεσπίζει τον εσωτερικό του κανονισμό, καθώς και κώδικα δεοντολογίας σχετικά με την εμπιστευτικότητα, τη σύγκρουση συμφερόντων και την επεξεργασία των δεδομένων προσωπικού χαρακτήρα σύμφωνα με τον κανονισμό (ΕΕ) 2018/1725.
            
            
               2.   Το επιστημονικό συμβούλιο συνέρχεται σε σύνοδο ολομέλειας κάθε φορά που αυτό είναι αναγκαίο για τους σκοπούς του έργου του. Περιληπτικά πρακτικά των συνόδων ολομέλειας δημοσιεύονται στον ιστότοπο του ΕΣΕ.
            
            
               3.   Ο πρόεδρος μπορεί να αποφασίσει να συγκαλέσει συνεδριάσεις κεκλεισμένων των θυρών, σύμφωνα με τον εσωτερικό κανονισμό του επιστημονικού συμβουλίου.
            
            
               4.   Το επιστημονικό συμβούλιο μπορεί να συστήσει, με επιλογή μεταξύ των μελών του, μόνιμες επιτροπές, ομάδες εργασίας και άλλες ομάδες για την αντιμετώπιση ειδικών καθηκόντων του Επιστημονικού Συμβουλίου.
            
            
               5.   Οι προκαταρκτικές θέσεις του επιστημονικού συμβουλίου που έχει συσταθεί με την απόφαση C(2013) 8915 σχετικά με τα μέτρα που πρέπει να ληφθούν σύμφωνα με το άρθρο 9 της απόφασης 2021/764/EE εγκρίνονται ή απορρίπτονται από το Επιστημονικό Συμβούλιο που συστάθηκε δυνάμει της παρούσας απόφασης.
            
         
         
            Άρθρο 4
            Συνεργασία εντός του Ευρωπαϊκού Συμβουλίου Έρευνας
            Το επιστημονικό συμβούλιο και η ειδική εκτελεστική δομή εξασφαλίζουν τη συνοχή μεταξύ στρατηγικών και επιχειρησιακών πτυχών των δραστηριοτήτων του ΕΣΕ. Ο πρόεδρος του ΕΣΕ, οι αντιπρόεδροι του επιστημονικού συμβουλίου και ο διευθυντής της ειδικής εκτελεστικής δομής πραγματοποιούν τακτικές συνεδριάσεις συντονισμού προκειμένου να διασφαλίσουν την αποδοτική συνεργασία.
         
         
            Άρθρο 5
            Παροχή εγγράφων και δεδομένων
            
               1.   Η Επιτροπή και η ειδική εκτελεστική δομή παρέχουν στο επιστημονικό συμβούλιο τα έγγραφα και τα δεδομένα που είναι απαραίτητα και την απαιτούμενη συνδρομή στο έργο του ώστε να είναι ικανό να λειτουργεί υπό συνθήκες αυτονομίας και ανεξαρτησίας, σύμφωνα με τον κανονισμό (ΕΚ) αριθ. 2018/1725.
            
            
               2.   Σε περίπτωση που δεν μπορούν να παρασχεθούν έγγραφα και δεδομένα ή δεν μπορεί να επιτραπεί η πρόσβαση σε δεδομένα προσωπικού χαρακτήρα, για λόγους προστασίας των δεδομένων προσωπικού χαρακτήρα, εμπιστευτικότητας, ασφάλειας ή δημοσίου συμφέροντος, η Επιτροπή ή η ειδική εκτελεστική δομή υποβάλλουν στο επιστημονικό συμβούλιο γραπτή εξήγηση των λόγων αυτών, καθώς και κάθε σχετική πληροφορία που μπορούν να παράσχουν εντός των διατάξεων των κανονισμών.
            
         
         
            Άρθρο 6
            Αποζημίωση των μελών του επιστημονικού συμβουλίου πλην του προέδρου του ΕΣΕ
            Οι κανόνες για τις αμοιβές για τα καθήκοντα που ασκούν τα μέλη του επιστημονικού συμβουλίου πλην του προέδρου του ΕΣΕ και την απόδοση των οδοιπορικών και των δαπανών διαμονής καθορίζονται στο παράρτημα II.
            Η απόφαση C(2013) 8915 καταργείται.
         
         
            Βρυξέλλες, 12 Μαΐου 2021.
            
               
                  Για την Επιτροπή
               
               Mariya GABRIEL
               
                  Μέλος της Επιτροπής
               
            
         
         
            (1)  Απόφαση του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 – Πρόγραμμα-πλαίσιο για την έρευνα και την καινοτομία (2014–2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ (ΕΕ L 347 της 20.12.2013, σ. 965)
         
            (2)  C(2013) 8915 (ΕΕ C 373 της 20.12.2013, σ. 23).
         
            (3)  Κανονισμός (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (ΕΕ L 11 της 16.1.2003, σ. 1).
         
            (4)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
      
      
         
            ΠΑΡΑΡΤΗΜΑ I
            Μέλη του επιστημονικού συμβουλίου του ΕΣΕ από τις 12 Μαΐου 2021
            
                        Όνομα και ίδρυμα
                     
                     
                        Λήξη θητείας
                     
                  
                        Geneviève ALMOUZNI, Κέντρο Ερευνών CNRS/Institut Curie, Παρίσι
                     
                     
                        30 Ιουνίου 2023
                     
                  
                        Manuel ARELLANO, Κέντρο Νομισματικών και Χρηματοπιστωτικών Σπουδών, Μαδρίτη
                     
                     
                        31 Δεκεμβρίου 2022
                     
                  
                        Paola BOVOLENTA, Universidad Autónoma de Madrid
                     
                     
                        31 Δεκεμβρίου 2022
                     
                  
                        Margaret BUCKINGHAM, Ινστιτούτο Παστέρ, Παρίσι
                     
                     
                        31 Δεκεμβρίου 2021
                     
                  
                        Eveline CRONE, Πανεπιστήμιο Leiden
                     
                     
                        31 Δεκεμβρίου 2023
                     
                  
                        Ben FERINGA, Πανεπιστήμιο του Groningen
                     
                     
                        31 Δεκεμβρίου 2022
                     
                  
                        Mercedes GARCÍA-ARENAL, Centro de Ciencias Humanas y Sociales, Μαδρίτη
                     
                     
                        30 Ιουνίου 2023
                     
                  
                        GERD Gigerenzer, Max-Planck-Institut für Bildungsforschung, Βερολίνο
                     
                     
                        31 Δεκεμβρίου 2023
                     
                  
                        Liselotte HOJGAARD, Πανεπιστήμιο της Κοπεγχάγης
                     
                     
                        31 Δεκεμβρίου 2024
                     
                  
                        Dirk INZÉ, Πανεπιστήμιο της Γάνδης
                     
                     
                        31 Δεκεμβρίου 2024
                     
                  
                        Andrzej JAJSZCZYK, AGH UST - Πανεπιστήμιο Επιστήμης και Τεχνολογίας, Κρακοβία
                     
                     
                        31 Δεκεμβρίου 2022
                     
                  
                        Eystein JANSEN, Πανεπιστήμιο του Μπέργκεν
                     
                     
                        30 Ιουνίου 2023
                     
                  
                        Michael KRAMER, Ινστιτούτο Ραδιοαστρονομίας Μαξ Πλανκ, Βόννη
                     
                     
                        31 Δεκεμβρίου 2021
                     
                  
                        Rodrigo MARTINS, Ευρωπαϊκή Ακαδημία Επιστημών
                     
                     
                        31 Δεκεμβρίου 2024
                     
                  
                        Kurt MEHLHORN, Ινστιτούτο Πληροφορικής Μαξ Πλανκ, Saarbrücken
                     
                     
                        31 Δεκεμβρίου 2022
                     
                  
                        Nicola SPALDIN, ETH Ζυρίχη
                     
                     
                        31 Δεκεμβρίου 2024
                     
                  
                        Jesper QUALMANN SVEJSTRUP, Ινστιτούτο Francis Crick, Λονδίνο
                     
                     
                        31 Δεκεμβρίου 2022
                     
                  
                        Barbara ROMANOWICZ, Σεισμολογικό Εργαστήριο Μπέρκλεϊ
                     
                     
                        31 Δεκεμβρίου 2021
                     
                  
                        Νεκτάριος ΤΑΒΕΡΝΑΡΑΚΗΣ, Ινστιτούτο Μοριακής Βιολογίας και Βιοτεχνολογίας, Ίδρυμα Τεχνολογίας και Έρευνας – Ελλάδα
                     
                     
                        31 Δεκεμβρίου 2022
                     
                  
                        Milena ŽIC FUCHS, Πανεπιστήμιο του Ζάγκρεμπ
                     
                     
                        31 Δεκεμβρίου 2023
                     
                  
                        Alice VALKÁROVÁ, Czech Science Foundation
                     
                     
                        31 Δεκεμβρίου 2024
                     
                  
      
      
         
            ΠΑΡΑΡΤΗΜΑ II
            Κανόνες για την αποζημίωση των μελών του επιστημονικού συμβουλίου πλην του προέδρου του ΕΣΕ, όπως προβλέπεται στο άρθρο 6
            
               1.   
               
                  Οι αμοιβές των μελών του επιστημονικού συμβουλίου, πλην του προέδρου του ΕΣΕ, καθώς και τα οδοιπορικά και οι δαπάνες διαμονής τους σε σχέση με την εκτέλεση των καθηκόντων τους καταβάλλονται από την ειδική εκτελεστική δομή βάσει σύμβασης, συμπεριλαμβανομένων των όρων που ορίζονται στα σημεία 2 έως 7.
               
            
            
               2.   
               
                  Οι αμοιβές των αντιπροέδρων του επιστημονικού συμβουλίου είναι 3 500 ευρώ για πλήρη συμμετοχή σε συνεδρίαση ολομέλειας και 1 750 ευρώ για μερική συμμετοχή.
               
            
            
               3.   
               
                  Οι αμοιβές των άλλων μελών που αναφέρονται στο σημείο 1 είναι 2 000 ευρώ για πλήρη συμμετοχή σε συνεδρίαση ολομέλειας και 1 000 ευρώ για μερική συμμετοχή.
               
            
            
               4.   
               
                  Οι πρόσθετες αμοιβές των μελών του επιστημονικού συμβουλίου και των αντιπροέδρων, που ενεργούν σε θέση ευθύνης και ορίζονται ως συντονιστής τομέα, πρόεδρος μόνιμης επιτροπής, μέλος διευθύνουσας επιτροπής ή πρόεδρος ομάδας εργασίας, ανέρχονται σε 2 250 EUR ετησίως (κατ’ αναλογία για λιγότερο από ένα έτος) για κάθε ρόλο. Τα μέλη του επιστημονικού συμβουλίου και οι αντιπρόεδροι μπορούν να έχουν περισσότερα από ένα τέτοια καθήκοντα και λαμβάνουν ανάλογη αποζημίωση.
               
            
            
               5.   
               
                  Οι πληρωμές των αμοιβών εγκρίνονται από τον διευθυντή της ειδικής εκτελεστικής δομής ή τον αναπληρωτή του με βάση τον κατάλογο παρόντων που επικυρώνεται από τον πρόεδρο του ΕΣΕ και τον διευθυντή της ειδικής εκτελεστικής δομής ή τους αναπληρωτές τους. Ο κατάλογος παρόντων αναφέρει εάν κάθε μέλος συμμετείχε σε ολόκληρη τη συνεδρίαση (πλήρης συμμετοχή) ή μόνο σε μέρος αυτής (μερική συμμετοχή).
               
            
            
               6.   
               
                  Οι πληρωμές των πρόσθετων αμοιβών εγκρίνονται από τον διευθυντή της ειδικής εκτελεστικής δομής ή τον αναπληρωτή του βάσει του διορισμού του μέλους σε κάθε θέση που επικυρώνει ο πρόεδρος του ΕΣΕ.
               
            
            
               7.   
               
                  Όσον αφορά τις συνεδριάσεις εκτός των συνεδριάσεων ολομέλειας, η ειδική εκτελεστική δομή επιστρέφει, κατά περίπτωση, τα οδοιπορικά και τις δαπάνες διαμονής των μελών του επιστημονικού συμβουλίου που είναι αναγκαίες για την εκτέλεση των δραστηριοτήτων τους, σύμφωνα με τη σύμβασή τους και τους κανόνες της Επιτροπής για τις αμοιβές εξωτερικών εμπειρογνωμόνων (1).
               
            
            
               8.   
               
                  Οι αμοιβές, τα οδοιπορικά και οι δαπάνες διαμονής καταβάλλονται από τον επιχειρησιακό προϋπολογισμό του ειδικού προγράμματος που έχει θεσπιστεί με την απόφαση 2021/764/ΕΕ.
               
            
            
               (1)  Απόφαση C(2021)3402 της Επιτροπής.